પ્રથમેશને ઇસરોમાં નોકરી મળી ગઇ ત્યાં સુધી તેના ઘરનાં લોકોને ઇસરો એટલે શું તેની કોઇ ગતાગમ ન હતી. પ્રથમેશના માતા ઇન્દુ આઠમી પાસ છે. તેમણે દીકરાની સફળતાનો ભારોભાર આનંદ વ્યક્ત કરતાં કહ્યું કે ‘તેને મળેલી નોકરી એટલે શું છે તે મને સમજાયું ન હતું. પ્રથમેશના પિતાજીએ જ્યારે મને જણાવ્યું કે આપણો દીકરો બહુ મોટી શાખવાળી સંસ્થામાં કામ કરે છે ત્યારે મને ખૂબ જ હરખના આંસુ આવી ગયાં હતાં. મારી નજર સામે મારા દીકરાએ નાનપણથી કરેલી આકરી મહેનત તરવરી રહી હતી. આ નોકરી તેનું ફળ હતી.જે તેને જોઇતું હતું તે મળ્યું હતું. મારા દીકરા માટે મને ખૂબ ગર્વ છે, તેની મહેનત રંગ લાવી છે.’’ પ્રથમેશ હિરવે હવે સ્લમ્સમાં રહેનાર ઇસરોનો ઇલેકટ્રિકલ સાયન્ટિસ્ટ છે. મુંબઇ જેવા મેટ્રો સિટીમાં આ સફળતા મેળવનાર તે એકમાત્ર મુંબઇકર બની ગયો છે તે વળી અલગ સિદ્ધિ છે. પ્રથમેશને ચંડીગઢમાં પોસ્ટિંગ મળ્યું છે. એક મહેનતુ યુવાન તરીકેની તેની સફળતા દ્રઢ નિશ્ચય અને ધ્યેય મેળવવા માટે બિનશરતી પ્રયત્નની સાદર કથા બની ગઇ છે.